PMIndiaData/PMIndiaSum huggingface dataset:
ప్ర‌ధాన మంత్రి శ్రీ న‌రేంద్ర మోదీ.. మధ్య ప్రదేశ్ ముఖ్యమంత్రి తో కలసి ఒక ఉన్నత స్థాయి సమావేశంలో.. అనావృష్టి, నీటి ఎద్దడి స్థితిపై సమీక్ష జరిపారు

ప్ర‌ధాన మంత్రి శ్రీ న‌రేంద్ర మోదీ మధ్య ప్రదేశ్ లోని కొన్ని ప్రాంతాలలో దుర్భిక్షం, నీటి ఎద్దడి స్థితిని సమీక్షించేందుకు ఈ రోజు జరిగిన ఒక ఉన్నత స్థాయి సమావేశానికి అధ్యక్షత వహించారు. ఈ సమావేశానికి మధ్య ప్రదేశ్ ముఖ్యమంత్రి శ్రీ శివ్ రాజ్ సింగ్ చౌహాన్ హాజరయ్యారు. భారత ప్రభుత్వ సీనియర్ అధికారులు, మధ్య ప్రదేశ్ రాష్ట్ర ప్రభుత్వ సీనియర్ అధికారులు కూడా ఈ సమావేశంలో పాల్గొన్నారు. ప్రధాన మంత్రి చర్చను మొదలుపెడుతూ, కరవు బారిన పడిన రాష్ట్రాల‌కు చెందిన ముఖ్యమంత్రులతో తాను విడి విడిగా సమావేశాలు నిర్వహిస్తున్నట్లు తెలిపారు. ఆయా రాష్ట్రాల నిర్దిష్ట అవసరాలను గురించి అంచనా వేయడం, తక్షణ ప్రాతిపదికన, ఇంకా దీర్ఘకాలిక ప్రాతిపదికన తీసుకోదగిన చర్యలపై శ్ర‌ద్ధ తీసుకోవ‌డం ఈ సమావేశాల ఉద్దేశాలు అని ఆయన చెప్పారు. జాతీయ విపత్తు ప్రతిస్పందన నిధి (ఎన్ డి ఆర్ ఎఫ్) నుండి రాష్ట్రానికి రూ.1,875.80 కోట్లు (స్టేట్ బ్యాలెన్సెస్ ను సర్దుబాటు చేసిన అనంతరం) విడుదల అయ్యాయి. ఇది రాష్ట్ర విపత్తు ప్రతిస్పందన నిధి (ఎస్ డి ఆర్ ఎఫ్) లో కేంద్రం వాటా గా 2015-16 సంవత్సరానికి గాను రాష్ట్రానికి విడుదల చేసిన రూ.657.75 కోట్లకు అదనం. ఎస్ డి ఆర్ ఎఫ్ తొలి కిస్తీ గా మరొక రూ.345.375 కోట్లను 2016-17 సంవత్సరానికి గాను విడుదల చేయడం జరిగింది. ప్రధాన మంత్రి చొరవ తీసుకొని కరవు బారిన పడిన రాష్ట్రాల‌న్నిటితో సమావేశాలను నిర్వహిస్తున్నందుకు ముఖ్యమంత్రి ధన్యవాదాలు తెలిపారు. కరవు నుండి ఉపశమనం కలిగించేందుకు చేపట్టిన చర్యలను గురించి ప్రధాన మంత్రికి ఆయన వివరించారు. 61 లక్షల మంది వ్యవసాయదారులకు మొత్తం రూ.4,664 కోట్ల నిధులను ఉపశమన సహాయంగా అందజేసినట్లు వెల్లడించారు. మధ్య ప్రదేశ్ రాష్ట్రంలో ఇంత అధిక మొత్తంలో కరవు సహాయాన్ని ఇదివరకెన్నడు అందించలేదు. గత పది సంవత్సరాలుగా తీసుకొన్న సన్నాహక చర్యల కారణంగా తమ రాష్ట్రం కరవును ఎదుర్కోవడానికి సాపేక్షంగా మంచి స్థితిలో ఉన్నట్లు ముఖ్యమంత్రి తెలియజేశారు. నీటి నిల్వ కోసం ఉద్దేశించిన నిర్మాణాలను చేపట్టడం వంటివి ఈ సన్నాహక చర్యలలో కలసివున్నాయన్నారు. వరుసగా రెండో ఏడాది తగినంత వర్షపాతం నమోదు కాకపోయినప్పటికీ, కేవలం 113 గ్రామాలకే నీళ్లను చేరవేయవలసివచ్చిందని ఆయన చెప్పారు. జూన్ నెలాఖరు దాకా వాన కురవకపోయినా, రమారమి 50,000 గ్రామాలలో ఇటువంటి గ్రామాలు సుమారు 400 కు పరిమితం అవుతాయన్నారు. ‘ప్రధాన మంత్రి కృషి సించాయీ యోజన’ అమలుకు తమ రాష్ట్రం అగ్ర ప్రాధాన్యాన్ని ఇస్తున్నట్లు కూడా ఆయన తెలిపారు. అలాగే ‘ప్రధాన మంత్రి ఫసల్ బీమా యోజన’ అమలు కు చేపట్టిన సన్నాహాలను గురించి కూడా ముఖ్యమంత్రి సమావేశంలో చెప్పుకొచ్చారు. ప్రధాన మంత్రి, ముఖ్యమంత్రి సూక్ష్మ సేద్యం, ద్రవ రూప ఎరువుల వినియోగం, స్పేస్ టెక్నాలజీ వినియోగం, ఇంకా పొలాలకు అవసరమయ్యే నీటి కుంటలపై ప్రత్యేకంగా దృష్టి సారించ‌డం వంటి వ్యవసాయానికి సంబంధించిన వివిధ అంశాలను చర్చించారు. నీటిని ఆదా చేయడం, నీటిని నిల్వ చేయడంపై అవగాహనను పెంపొందించే దిశగా అనుసరించవలసిన వ్యూహాలను గురించి, ఇందులో ఎన్ సి సి, ఎన్ ఎస్ ఎస్, ఎన్ వై కె ఎస్, ఇంకా స్కౌట్స్ అండ్ గైడ్స్ వంటి యువజన సంస్థలకు ప్రమేయం కల్పించడం గురించి ప్రధాన మంత్రి, ముఖ్యమంత్రి చర్చలు జరిపారు. మొక్కల పెంపకాన్ని ప్రోత్సహించేందుకు, నర్మదా నది ఆయకట్టును పరిరక్షించేందుకు అదనంగా ఏయే చర్యలు చేపట్టవచ్చనేదానిపై సమావేశంలో చర్చించారు. కేంద్రం, రాష్ట్రం కలసి పనిచేయాలనే తీర్మానంతో సమావేశం ముగిసింది.
శాహ్ జహాన్ పుర్ లో గంగ ఎక్స్ ప్రెస్- వే కు డిసెంబర్ 18 న శంకుస్థాపన చేయనున్న ప్రధాన మంత్రి

గంగ ఎక్స్ ప్రెస్- వే నిర్మాణాని కి 2021వ సంవత్సరం డిసెంబర్ 18 న మధ్యాహ్నం ఒంటి గంట వేళ కు ఉత్తర్ ప్రదేశ్ లోని శాహ్ జహాన్ పుర్ లో ప్రధాన మంత్రి శ్రీ నరేంద్ర మోదీ శంకుస్థాపన చేయనున్నారు. శీఘ్ర గతి తో కూడిన సంధానాన్ని దేశమంతటా సమకూర్చాలి అన్న ప్రధాన మంత్రి దార్శనికత ఈ ఎక్స్ ప్రెస్- వే నిర్మాణాని కి ప్రేరణ గా ఉంది. 594 కిలో మీటర్ల మేర ఆరు దోవల తో కూడిన ఎక్స్ ప్రెస్- వే ను 36,200 కోట్ల రూపాయల కు పైగా ఖర్చు తో నిర్మించడం జరుగుతుంది. మేరఠ్ లోని బిజౌలీ గ్రామ సమీపం లో ఆరంభం అయ్యే ఈ ఎక్స్ ప్రెస్- వే ప్రయాగ్ రాజ్ లోని జుదాపుర్ దాండూ గ్రామం సమీపం వరకు విస్తరించి ఉంటుంది. అది మేరఠ్, హాపుడ్, బులంద్ శహర్, అమ్ రోహా, సంభల్, బదాయూఁ, శాహ్ జాహన్ పుర్, హర్ దోయీ, ఉన్నావ్, రాయ్ బరేలీ, ప్రతాప్ గఢ్, ఇంకా ప్రయాగ్ రాజ్ ల గుండా సాగుతుంది. దీని నిర్మాణ పనులు పూర్తి అయిన మీదట ఇది ఉత్తర్ ప్రదేశ్ లోని రాష్ట్రం లోని పశ్చిమ ప్రాంతాన్ని, తూర్పు ప్రాంతాన్ని కలిపేటటువంటి అతి పొడవైన ఎక్స్ ప్రెస్- వే గా అవుతుంది. వాయు సేన విమానాలు దిగడాని కి, అత్యవసరమైనప్పుడు నింగి కి ఎగరడానికి సాయపడేందుకు 3.5 కిలోమీటర్ ల పొడవు తో ఓ ఎయర్ స్ట్రిప్ ను కూడా శాహ్ జహాన్ పుర్ లో ఎక్స్ ప్రెస్ వే లో భాగం గా నిర్మించడం జరుగుతుంది. ఎక్స్ ప్రెస్- వే వెంబడి ఒక పారిశ్రామిక కారిడార్ ను సైతం నిర్మించాలన్న ప్రతిపాదన ఉన్నది. పారిశ్రామిక అభివృద్ధి, వ్యాపారం, వ్యవసాయం, పర్యటన సహా ఇంకా అనేక రంగాల కు ఈ ఎక్స్ ప్రెస్- వే ఒక ఉత్తేజాన్ని కూడా అందిస్తుంది. ఇది ఆ ప్రాంతం లో సామాజిక అభివృద్ధి కి, ఆర్థిక అభివృద్ధి కి ఒక పెద్ద దన్ను గా నిలువగలదు.
ప్రధాన మంత్రిని కలుసుకున్న యునైటెడ్ స్టేట్స్ కాంగ్రెస్ కు చెందిన ప్రతినిధి వర్గం

యునైటెడ్ స్టేట్స్ కాంగ్రెస్ లోని రెండు రాజకీయ పక్షాలకు చెందిన 26 మంది సభ్యుల ప్రతినిధి వర్గం ప్రధాన మంత్రి శ్రీ నరేంద్ర మోదీతో ఈ రోజు భేటీ అయింది. కాంగ్రెస్ ప్రతినిధివర్గానికి ప్రధాన మంత్రి సాదరంగా స్వాగతం పలికారు. రెండు దేశాల మధ్య ఆదాన ప్రదానాల ఆరంభానికి ఇది ఒక మంచి శకునం అని ఆయన అన్నారు. అధ్యక్షుడు శ్రీ డొనాల్డ్ ట్రంప్ తో తాను జరిపిన సకారాత్మక సంభాషణను ప్రధాన మంత్రి ఈ సందర్భంగా గుర్తు చేశారు. రెండు దేశాల మధ్య గత రెండున్నర సంవత్సరాలుగా అల్లుకున్న బంధాన్ని మరింత పటిష్టపరిచే దిశగా ప్రయత్నించాలని తాము ఇరువురం సంకల్పించుకున్నట్లు కూడా ఆయన వెల్లడించారు. భారతదేశం, యుఎస్ భాగస్వామ్యానికి కాంగ్రెస్ కు చెందిన రెండు పార్టీల ప్రతినిధి వర్గం బలమైన మద్దతును అందించగలదని తాను గ్రహించానని శ్రీ మోదీ పేర్కొన్నారు. రెండు దేశాల ప్రజల మధ్య నెలకొన్న అనుబంధం అటు అమెరికా, ఇటు భారతదేశం సమృద్ధికి తోడ్పడిందంటూ, ఉభయ దేశాలు మరింత సన్నిహితంగా కృషి చేయగలిగిన రంగాలపై తనకు ఉన్న దృక్పథాన్ని ప్రధాన మంత్రి ఈ సందర్భంగా వ్యక్తం చేశారు. అమెరికా ఆర్థిక వ్యవస్థను అమెరికా సమాజాన్ని సుసంపన్నం చేయడంలో నైపుణ్యం కలిగిన భారతీయ ప్రతిభావంతులు పోషించిన పాత్రను గురించి కూడా ప్రధాన మంత్రి ప్రస్తావించారు. వృత్తి నిపుణులు అటు నుంచి ఇటు, ఇటు నుంచి అటు రాకపోకలు జరిపే విషయంలో సమతౌల్యం కలిగిన మరియు దూరదృష్టి కలిగిన విజన్ ను రూపొందించుకోవాలని ఆయన విజ్ఞప్తి చేశారు.
శ్రీ జ‌గ‌దీశ్ ఠ‌క్క‌ర్ మృతి కి సంతాపం తెలిపిన ప్ర‌ధాన మంత్రి

ప్ర‌ధాన మంత్రి కార్యాల‌యం (పిఎంఒ)లో పిఆర్ఒ శ్రీ జ‌గ‌దీశ్ ఠ‌క్క‌ర్ మృతి పట్ల ప్ర‌ధాన మంత్రి శ్రీ న‌రేంద్ర మోదీ సంతాపం తెలిపారు. “పిఎంఒ లో ప్రజా సంబంధాల అధికారి (పిఆర్ఒ)గా విధులు నిర్వర్తించిన శ్రీ జ‌గ‌దీశ్ ఠ‌క్క‌ర్ మ‌ర‌ణం నాకు అత్యంత దుఃఖాన్ని క‌లిగించింది. జ‌గ‌దీశ్ భాయ్ ఒక చిర‌కాలానుభ‌వం క‌లిగిన ప‌త్రికార‌చ‌యిత‌. ఆయ‌న‌ తో కలసి గుజ‌రాత్ లోను, ఢిల్లీ లోను ప‌ని చేసే భాగ్యం నాకు ద‌క్కింది. సీదాసాదా గా ఉండే ఆయన స్వ‌భావ రీత్యా స్నేహశీలి. ఎంతో మంది ప‌త్రికా ర‌చ‌యిత‌లు జ‌గ‌దీశ్ భాయ్ తో గత కొన్నేళ్లు గా క్ర‌మం త‌ప్ప‌క సంప్ర‌దింపులు జ‌రిపారు. ఇంత‌కు ముందు గుజ‌రాత్ లో ప‌లువురు ముఖ్య‌మంత్రుల‌ కు ఆయ‌న తన సేవ‌లను అందించారు. పని ని ప్రేమించిన‌టువంటి మ‌రియు విధుల‌ను అమిత శ్రద్ధ తో నెర‌వేర్చిన‌టువంటి ఒక అద్భుత‌మైన వ్యక్తి ని మ‌నం కోల్పోయాం. ఆయ‌న కుటుంబానికి మ‌రియు శ్రేయోభిలాషుల‌కు ఇదే నా సంతాపం” అని ఒక సందేశం లో ప్ర‌ధాన మంత్రి పేర్కొన్నారు.
హిమాచల్  ప్రదేశ్  లో జరిగిన ఫ్యాక్టరీ దుర్ఘటన లో ప్రాణనష్టం వాటిల్లడం పట్ల సంతాపాన్ని వ్యక్తం చేసిన ప్రధాన మంత్రి

హిమాచల్ ప్రదేశ్ లోని ఒక ఫ్యాక్టరీ లో జరిగిన దుర్ఘటన లో ప్రాణనష్టం సంభవించడం పట్ల ప్రధాన మంత్రి శ్రీ నరేంద్ర మోదీ తీవ్ర దుఃఖాన్ని వ్యక్తం చేశారు. బాధితుల కు ‘ప్రధాన మంత్రి జాతీయ సహాయ నిధి’ (పిఎమ్ఎన్ఆర్ఎఫ్) నుంచి పరిహారాన్ని ఇవ్వడం జరుగుతుంది అని కూడా ప్రధాన మంత్రి ప్రకటించారు. ప్రధాన మంత్రి కార్యాలయం ఒక ట్వీట్ లో – ‘‘హిమాచల్ ప్రదేశ్ లోని ఊనా లో ఒక ఫ్యాక్టరీ లో జరిగిన దుర్ఘటన దుఃఖదాయకం గా ఉంది. ఈ దుర్ఘటన లో తమ ప్రాణాల ను కోల్పోయిన వ్యక్తుల దగ్గరి సంబంధికుల కు ఇదే నా ప్రగాఢ సంతాపం. ఈ దుర్ఘటన లో గాయపడిన వారంతా త్వరగా కోలుకోవాలని నేను కోరుకొంటున్నాను: ప్రధాన మంత్రి’’ “హిమాచల్ ప్రదేశ్ లోని ఒక ఫ్యాక్టరీ లో జరగిన దుర్ఘటన లో ప్రాణాల ను కోల్పోయిన వ్యక్తుల దగ్గరి సంబంధికుల కు పిఎమ్ఎన్ఆర్ఎఫ్ నుంచి 2 లక్షల రూపాయల వంతున ఇవ్వడం జరుగుతుంది. ఈ దుర్ఘటన లో గాయపడ్డ వారికి 50,000 రూపాయల వంతున అందజేయడం జరుగుతుంది: ప్రధాన మంత్రి’’ అని పేర్కొంది.
నవరాత్రిసందర్భంలో ప్రజల కు శుభాకాంక్షలు తెలిపిన ప్రధాన మంత్రి

నవరాత్రి సందర్భం లో ప్రజల కు ప్రధాన మంత్రి శ్రీ నరేంద్ర మోదీ శుభాకాంక్షలు తెలిపారు. ప్రధాన మంత్రి వరుస ట్వీట్ లలో – ‘‘అందరికి ఇవే నవరాత్రి శుభాకాంక్షలు. రాబోయే రోజు లు జగజ్జనని మాత ఆరాధన కు మనల ను అంకితం చేసుకొనేటటువంటి రోజు లు. నవరాత్రి ఉత్సవాలు ప్రతి ఒక్కరి జీవనం లో శక్తి ని, మంచి ఆరోగ్యాన్ని, సమృద్ధి ని ప్రసాదించు గాక. https://t.co/f42HyGnUYM ఈ రోజు నవరాత్రి ఉత్సవాల లో ఒకటో రోజు; మరి ఈ రోజు న మనం మాత శైలపుత్రి ని ప్రార్థిస్తాం. ఆమె కు అంకితం చేసిన ఒక స్తుతి కోసం https://t.co/nzIVQUrWH8 ని సందర్శించగలరు.’’ అని పేర్కొన్నారు.
విశ్రాంత ఎయిర్ మార్షల్ పి.వి.అయ్యర్ను కలిసిన ప్రధానమంత్రి

ప్రధానమంత్రి శ్రీ నరేంద్ర మోదీ ఇవాళ విశ్రాంత ఎయిర్‌ మార్షల్‌ శ్రీ పి.వి.అయ్యర్‌ను కలుసుకున్నారు. ఈ సందర్భంగా ఆయన రాసిన పుస్తకాన్ని అందుకున్నారు. ఈ మేరకు ఒక ట్వీట్‌ ద్వారా పంపిన సందేశంలో: “ఇవాళ విశ్రాంత ఎయిర్ మార్షల్ పి.వి.అయ్యర్ను కలుసుకోవడం ఎంతో ఆనందం కలిగించింది. జీవితంపై ఆయనకుగల అభిరుచి ఎంతో గొప్పది. దృఢంగా, ఆరోగ్యంగా ఉండాలనే ఆయన దృక్పథం అనుసరణీయం. ఆయన రాసిన పుస్తకం ప్రతిని అందుకోవడం ఆనందం కలిగించింది” అని ప్రధానమంత్రి పేర్కొన్నారు.
100 వ ఉపగ్ర‌హాన్ని విజ‌య‌వంతంగా ప్ర‌యోగించినందుకు ఐఎస్ఆర్ఒ బృందాన్ని అభినందించిన‌ ప్ర‌ధాన మంత్రి

100 వ ఉపగ్ర‌హాన్ని విజ‌య‌వంతంగా ప్ర‌యోగించినందుకు ఐఎస్ఆర్ఒ (‘ఇస్రో’) బృందాన్ని ప్ర‌ధాన మంత్రి శ్రీ న‌రేంద్ర మోదీ అభినందించారు. “ఈ రోజు పిఎస్ఎల్‌వి ని విజ‌య‌వంతంగా ప్ర‌యోగించిన సంద‌ర్భంగా ఇస్రో కు మ‌రియు ఆ సంస్థ శాస్త్రవేత్త‌ల‌కు నా హృద‌య పూర్వ‌క అభినంద‌న‌లు. కొత్త సంవ‌త్స‌రంలో సాధించిన ఈ విజ‌యం అంత‌రిక్ష సాంకేతిక విజ్ఞాన రంగంలో దేశం వ‌డివ‌డిగా వేసిన అడుగుల తాలూకు ప్ర‌యోజ‌నాల‌ను మ‌న పౌరుల‌కు, వ్య‌వ‌సాయ‌దారుల‌కు, మ‌త్స్య‌కారుల‌కు త‌దిత‌రులంద‌రికీ అందించగలుగుతుంది. ఇస్రో 100 వ ఉప‌గ్ర‌హ ప్ర‌యోగం ఆ సంస్థ యొక్క సుప్ర‌సిద్ధ‌ విజ‌యాల‌తో పాటు భార‌త‌దేశ రోద‌సి కార్య‌క్ర‌మ ఉజ్జ్వ‌ల భ‌విష్య‌త్తును కూడా సూచిస్తోంది. భార‌త‌దేశం సాధించిన విజ‌యం తాలూకు లాభాలు మ‌న భాగ‌స్వాముల‌కు కూడా అందుబాటులోకి వ‌చ్చాయి. ఈ రోజు ప్రయోగించినటువంటి 31 ఉప‌గ్ర‌హాల‌లో 28 ఉప‌గ్ర‌హాలు 6 ఇత‌ర దేశాల‌కు చెందినవి’’ అని ప్ర‌ధాన మంత్రి త‌న సందేశంలో పేర్కొన్నారు.
ప్రధాన మంత్రి ఫసల్ బీమా యోజన రైతులకో ప్రోత్సాహకం: ప్రధాని

ప్రధాన మంత్రి ఫసల్ బీమా యోజన దేశ వ్యాప్త రైతులకో ప్రోత్సాహకమని ప్రధాన మంత్రి శ్రీ నరేంద్ర మోదీ చెబుతూ, ఈ పథకానికి కేంద్ర మంత్రివర్గం ఆమోదం తెలిపినందుకు హర్షం వ్యక్తం చేశారు. ఈ సందర్భంగా ఆయన తన మనోభావాలను ట్విటర్ ద్వారా ప్రజలతో పంచుకున్నారు. ఆయన సందేశంలోని ముఖ్యాంశాలు ఇలా ఉన్నాయి.. : “రైతు సోదర-సోదరీమణులారా. మీరందరూ లోహ్ డీ, సంక్రాంతి, బిహు వంటి వేరు వేరు పండుగలను జరుపుకొంటున్న తరుణంలో, ప్రభుత్వం తరఫు నుంచి మీకు అందుతున్న ఒక కానుక.. ప్రధాన మంత్రి ఫసల్ బీమా యోజన.” “ప్రధాన మంత్రి ఫసల్ బీమా యోజన.. ఇంతవరకు ఎన్ని పథకాలైతే వచ్చాయో వాటన్నింటిలోని ప్రత్యేకతలను తనలో కలుపుకొని వచ్చినటువంటి పథకమిది. అంతే కాదు, పాత పథకాలలో ఉన్నటువంటి లోటుపాట్లను కూడా ఇందులో భర్తీ చేయడం జరిగింది.” “ఇంతదాకా ఎప్ఫుడూ లేనంత తక్కువ ప్రీమియం రేటు; నష్టాన్ని త్వరితంగా లెక్కగట్టడానికి మొబైల్ ఫోన్ వంటి సరళమైన సాంకేతికతను ఉపయోగించడం; పూర్తి క్లెయిమును నిర్దిష్ట కాలావధి లోపల చెల్లించడం ఈ కొత్త పథకంలోని కొన్ని విశేషాంశాలు.” “కిసాన్ సోదర-సోదరీమణులారా. మరెన్నో పార్శ్వాల పట్ల కూడా ఈ పథకం రూపకల్పనలో శ్రద్ధ తీసుకోవడం జరిగింది. ప్రధాన మంత్రి ఫసల్ బీమా యోజనలో చేరడం ఎంతో సులువు; దీనితో లబ్ధిని పొందడం సుగమమైనది కూడా. ఈ పథకంలో మీరుతప్పక చేరండి.” “నేడొక చరిత్రాత్మకమైన రోజు. రైతుల మేలు కోరి తెచ్చిన ప్రధాన మంత్రి ఫసల్ బీమా యోజన వ్యవసాయదారుల జీవనంలో పెను మార్పు తీసుకు రాగలదన్న నమ్మకం నాకుంది.” “ప్రధాన మంత్రి ఫసల్ బీమా యోజనలో ఆపదల పరిధిని విస్తరించారు. పంట పొలాలు వరద జలాలలో మునిగిపోవడం, పంట కోతల తరువాత వాటిల్లే నష్టాలు వంటి ఆపదలను సైతం ఈ పథకం పరిధిలోకి చేర్చడం జరిగింది.”
ఆయుర్వేద ప్రతిపాదకుడు డాక్టర్ శ్రీ బాలాజీ తాంబే కన్నుమూత పట్ల సంతాపం తెలిపిన ప్రధాన మంత్రి

ఆయుర్వేద చికిత్సకుడు, యోగ సమర్ధకుడు డాక్టర్ శ్రీ బాలాజీ తాంబే కన్నుమూత పట్ల ప్రధాన మంత్రి శ్రీ నరేంద్ర మోదీ విచారాన్ని వ్యక్తం చేశారు. ‘‘ఆయుర్వేద కు ప్రపంచం అంతటా, ప్రత్యేకించి యువత లో, లోకప్రియత్వాన్ని సంపాదించిపెట్టడం కోసం డాక్టర్ శ్రీ బాలాజీ తాంబే చేసిన అసంఖ్యాక ప్రయాసలకు గాను ఆయన ను స్మరించుకోవడం జరుగుతుంది. ఆయన తన దయాభరితమైన స్వభావరీత్యా కూడాను అభిమానపాత్రుడు అయ్యారు. ఆయన మరణం దు:ఖాన్ని కలిగించింది. ఆయన కుటుంబానికి, ఆయన ను అభిమానించే వారికి ఇదే సంతాపం. ఓం శాంతి.’’ అని ప్రధాన మంత్రి ఒక ట్వీట్ లో పేర్కొన్నారు.
మహావీర్ జయంతి నాడు ప్రజలకు శుభాకాంక్షలు తెలిపిన ప్రధాన మంత్రి

మహావీర్ జయంతి నాడు ప్రజలకు ప్ర‌ధాన మంత్రి శ్రీ న‌రేంద్ర మోదీ శుభాకాంక్షలు తెలిపారు. ‘‘భగవాన్ మహావీరుల వారు ఇచ్చినటువంటి శాంతి, అహింస మరియు సామరస్యాలతో కూడిన సందేశం మనందరికీ ఒక గొప్ప ప్రేరణను అందిస్తోంది’’ అని ప్రధాన మంత్రి తన సందేశంలో పేర్కొన్నారు.
అంత‌ర్జాతీయ కార్మిక సంస్థ (ఐఎల్ ఒ) ‘‘ఎంప్లాయ్ మెంట్ అండ్ డీసెంట్ వర్క్ ఫర్ర పీస్ అండ్ రెజిలియన్స్ (నం.- 205)’’కు సంబంధించి రూపొందించిన నూత‌న‌ ప‌త్రాన్ని పార్ల‌మెంటు ముందు ఉంచేందుకు ఆమోదం తెలిపిన మంత్రివర్గం

అంత‌ర్జాతీయ కార్మిక సంస్థ (ఐఎల్ ఒ) ‘‘ఎంప్లాయ్ మెంట్ అండ్ డీసెంట్ వర్క్ ఫర్ర పీస్ అండ్ రెజిలియన్స్ (నం.- 205)’’కు సంబంధించి రూపొందించిన నూత‌న‌ ప‌త్రాన్ని పార్ల‌మెంటు ముందు ఉంచేందుకు ప్ర‌ధాన‌ మంత్రి శ్రీ న‌రేంద్ర మోదీ అధ్యక్ష‌త‌న స‌మావేశ‌మైన కేంద్ర మంత్రివర్గం ఆమోదం తెలిపింది. ఐఎల్‌ఒ 2015 జూన్‌ లో జెనీవా లో నిర్వ‌హించిన‌ 106 వ సద‌స్సు లో ఈ సిఫారసు ల‌ను ఆమోదించింది. ఈ సిఫారసుల‌కు భార‌త‌దేశం మద్ద‌తు ప‌లికింది. ఐఎల్ఒ లో సభ్యత్వం కలిగివున్న ప్ర‌తి దేశం ఈ సిఫారసుల‌ను త‌మ దేశానికి సంబంధించిన సమర్ధాధికార వ్య‌వ‌స్థ ముందు ఉంచాలి. మ‌న‌ దేశంలో దీనిని పార్ల‌మెంటు ముందు ఉంచాలి. అయితే పార్ల‌మెంటుకు స‌మాచారం తెలిపేందుకు ఈ సిఫారసుల‌ను పార్ల‌మెంటు ముందు ఉంచినంత మాత్రాన త‌క్ష‌ణం దీనిని చేప‌ట్టాల‌న్న‌దేమీ లేదు. ఐఎల్ఒ సిఫారసు స‌భ్యత్వ దేశాలు త‌ప్ప‌కుండా అమ‌లు చేయాల్సిన ప‌త్ర‌మేమీ కాదు. ఇది ఆయా దేశాల జాతీయ విధాన రూప‌క‌ల్ప‌న ప్ర‌క్రియ‌ల‌కు మార్గ‌ద‌ర్శ‌కంగా ఉండేందుకు ఉద్దేశించినటువంటిది. ఘ‌ర్ష‌ణ‌లు, విప‌త్తుల కార‌ణంగా ఏర్ప‌డే సంక్షోభ స‌మ‌యంలో ఘ‌ర్ష‌ణ‌ల నివార‌ణ‌, శాంతిస్థాప‌న‌, తిరిగి కోలుకునే ప‌రిస్థితులు నెల‌కొనేలా చేయ‌డం, ఉత్సాహ‌పూరిత ప‌రిస్థితులు నెల‌కొనేటట్టు మంచి ప‌ని ప‌రిస్థితులు, ఉపాధి క‌ల్ప‌న‌కు త‌గిన చ‌ర్య‌లు తీసుకొనేందుకు ఈ సిఫారసులు మార్గ‌ద‌ర్శ‌కంగా నిలుస్తాయి. అలాగే ఇది అన్నిర‌కాల మాన‌వ‌ హ‌క్కులు, చ‌ట్ట‌బ‌ద్ధ‌ పాల‌న, ప్రాథ‌మిక సూత్రాలు, ప‌ని ప్ర‌దేశంలో హ‌క్కులు, ఉపాధి, మంచి ప‌ని ప‌రిస్థితుల‌కు సంబంధించి అంత‌ర్జాతీయ కార్మిక ప్ర‌మాణాల‌ ప‌ట్ల‌ గౌర‌వం చూపాల్సిన అవ‌స‌రాన్ని నొక్కి చెప్తోంది. సంక్షోభ ప‌రిస్థితులు ఏర్ప‌డ‌కుండా చూడ‌డంలో భాగంగా సామాజిక ర‌క్ష‌ణ‌ చ‌ర్య‌ల‌ను బ‌లోపేతం చేసే దిశ‌గా, తిరిగి కోలుకునే, విప‌త్తుల‌ నుండి త‌ట్టుకునే ప‌రిస్థితుల‌ను తీసుకురావ‌ల‌సిన అవ‌స‌రాన్ని ఈ సిఫారసులు తెలియ‌జేస్తున్నాయి. సంక్షోభ ప‌రిస్థితులు నెల‌కొన‌కుండా చూడ‌డం, శాంతియుత ప‌రిస్థితులను ప్రోత్స‌హించ‌డం, తిరిగి మామూలు ప‌రిస్థితులు నెల‌కొనేలా చూడ‌డం వంటి చ‌ర్య‌ల‌ను స‌భ్య‌త్వ దేశాలు ద‌శ‌ల‌వారీగా, బ‌హుముఖంగా చేప‌ట్టాల‌ని ఈ సిఫారసులు సూచిస్తున్నాయి. ఈ విధానంలో స్థానిక ఆర్థిక వ్య‌వ‌స్థ‌ను తిరిగి కోలుకునేటట్టు చేయ‌డం, ఉపాధి క‌ల్పించ‌డం, తగిన ప‌ని ప‌రిస్థితులను క‌ల్పించ‌డం, సామాజిక‌, ఆర్థిక స‌మీకృత చ‌ర్య‌లు, సామాజిక‌ భ‌ద్ర‌త‌, సామాజికంగా అన్ని వ‌ర్గాల‌ను క‌లుపుకుపోవ‌డం, సుస్థిర అభివృద్ధి, సుస్థిర వాణిజ్య అవ‌కాశాలను క‌ల్పించ‌డం (ప్ర‌త్యేకించి చిన్న‌, మ‌ధ్య‌త‌రహా వాణిజ్య సంస్థ‌లకు), సంప్ర‌దింపుల‌కు వీలు క‌ల్పించ‌డం, తిరిగి కోలుకుని హుషారుగా ముందుకు సాగే క్ర‌మంలో ప్ర‌ణాళిక‌, అమ‌లు, ప‌ర్య‌వేక్ష‌ణ‌కు సంబంధించిన చ‌ర్య‌ల అమ‌లులో ఉద్యోగులు, కార్మికులకు భాగ‌స్వామ్యాన్ని క‌ల్పించ‌డం వంటివి ఉంటాయి. ఐఎల్ ఒ చేసిన 205 నంబ‌రు సిఫారసులు కార్మికులకు, ఉపాధి కోరుకునే వారంద‌రికీ వ‌ర్తిస్తాయి. అలాగే ఘ‌ర్ష‌ణ‌లు, విప‌త్తుల కార‌ణంగా త‌లెత్తే సంక్షోభ ప‌రిస్థితులు సంబంధించి ఆర్థిక‌ వ్య‌వ‌స్థ‌ లోని అన్ని రంగాల య‌జ‌మానుల‌కు, విప‌త్తు ప్ర‌తిస్పంద‌న‌లో ప‌ని చేసే కార్మికుల‌కు, త‌క్ష‌ణ ప్ర‌తిస్పంద‌న వ్య‌వ‌స్థ‌లో ప‌నిచేసే వారికీ వ‌ర్తిస్తాయి.
ప్ర‌ధాన మంత్రిని క‌లుసుకున్న వ‌ర‌ల్డ్ బ్యాంక్ ప్రెసిడెంటు డాక్ట‌ర్‌ జిమ్ యోంగ్ కిమ్

ప్ర‌ధాన మంత్రి శ్రీ న‌రేంద్ర మోదీని వ‌ర‌ల్డ్ బ్యాంక్ ప్రెసిడెంటు డాక్ట‌ర్ జిమ్ యోంగ్ కిమ్ ఈ రోజు క‌లుసుకున్నారు. భార‌త దేశానికి వ‌ర‌ల్డ్ బ్యాంక్ బాస‌ట‌గా నిలుస్తున్నందుకు, మ‌రీ ముఖ్యంగా స్మార్ట్ సిటీస్, గంగా న‌ది శుద్ధి, నైపుణ్యాల అభివృద్ధి, స్వ‌చ్ఛ భార‌త్ మ‌రియు అంద‌రికీ విద్యుత్ స‌దుపాయం త‌దిత‌ర ప్రాధాన్య రంగాల‌లో చేయూత‌ను అందిస్తున్నందుకు ఈ సంద‌ర్భంగా ప్ర‌ధాన మంత్రి హ‌ర్షం వ్య‌క్తం చేశారు. ఈ కార్యక్రమాలకు ప్రతిష్టాత్మకమైన లక్ష్యాలను పెట్టుకొని ఆ లక్ష్యాల దిశగా సాగిపోతుండడం తననెంతగానో ఆకట్టుకొన్నదని డాక్టర్ కిమ్ అన్నారు. ప‌ర్యావ‌ర‌ణ ప‌రంగా ఒక స్థిర‌మైన మార్గాన్ని అనుస‌రించ‌డానికి చిత్త‌శుద్ధితో ప్ర‌య‌త్నిస్తున్న భార‌త దేశం వంటి దేశాల‌కు వాతావ‌ర‌ణం మార్పునకు సంబంధించిన ఆర్ధిక స‌హాయాన్ని త‌గినంత‌గా అందించ‌వ‌ల‌సిన అవ‌స‌రం ఎంతైనా ఉన్నద‌ని ప్ర‌ధాన మంత్రి స్ప‌ష్టం చేశారు. వ‌ర‌ల్డ్ బ్యాంక్ సంస్క‌ర‌ణ‌ల అనుకూల దృక్ప‌థంతో సాగ‌గ‌ల‌ద‌ని, ఈ కార్య‌క్ర‌మాల‌కు పూర్తి స్థాయిలో అండ‌దండ‌లను అందించగలదని ప్ర‌ధాన మంత్రికి డాక్ట‌ర్ కిమ్ హామీ ఇచ్చారు. వ్యాపారాన్ని సుల‌భ‌త‌రంగా మార్చ‌డంలో, ప్ర‌త్యేకించి లాజిస్టిక్స్ రంగంలో భార‌త దేశం శ‌ర వేగంగా దూసుకు వెళుతోందంటూ డాక్ట‌ర్ కిమ్ అభినందనలు తెలిపారు. అనేక అంశాల పైన, అలాగే స‌హ‌క‌రించుకోవడానికి అవకాశం ఉన్న మార్గాల పైన ప్ర‌ధాన మంత్రి మ‌రియు డాక్ట‌ర్ కిమ్ చ‌ర్చ‌లు జ‌రిపారు.
వ్య‌వ‌సాయం మరియు అనుబంధిత రంగాల‌లో స‌హ‌కారానికి సంబంధించి భారతదేశానికి, ఇరాన్‌ కు మ‌ధ్య ఎమ్ఒయు కు ఆమోదం తెలిపిన మంత్రివర్గం

భారతదేశం, ఇరాన్‌ ల మ‌ధ్య వ్య‌వ‌సాయ రంగం మరియు అనుబంధిత రంగాల‌లో స‌హ‌కారానికి ఉద్దేశించిన అవ‌గాహ‌నపూర్వక ఒప్పందానికి (ఎమ్ఒయు కు) ప్ర‌ధాన‌ మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర మంత్రివర్గ స‌మావేశం వెనుక‌టి తేదీ నుండి అమలులోకి వచ్చే విధంగా ఆమోదం తెలిపింది. భార‌తదేశంలో ఇరాన్ అధ్యక్షుని ప‌ర్య‌ట‌న సంద‌ర్భంగా 2018 ఫిబ్ర‌వ‌రి 17వ తేదీన ఈ ఎమ్ఒయు పై సంతకాలయ్యాయి. వ్య‌వ‌సాయ పంట‌లు, వ్య‌వ‌సాయ విస్త‌ర‌ణ‌, పండ్ల తోట‌లు, యంత్ర‌ ప‌రిక‌రాలు, పంట కోతల అనంత‌ర సాంకేతిక ప‌రిజ్ఞానం, స‌స్య‌ ర‌క్ష‌ణ చ‌ర్య‌లు, రుణం, ఇంకా త‌దిత‌ర రంగాల‌లో ప‌ర‌స్ప‌ర స‌హ‌కారానికి ఈ ఎమ్ఒయు వీలు క‌ల్పిస్తుంది. భూ సార ప‌రిర‌క్ష‌ణ‌, నీటి యాజ‌మాన్యం, స‌మీకృత పోష‌కాల యాజ‌మాన్యం, విత్త‌న సంబంధి సాంకేతికత, వ్య‌వ‌సాయ మార్కెటింగ్ రంగాల‌లో స‌హ‌కారానికి కూడా ఇది ఉప‌క‌రిస్తుంది. ప‌శుగ‌ణాభివృద్ధి, పాడి ప‌రిశ్ర‌మాభివృద్ధి, ప‌శువుల ఆరోగ్యం, ఇంకా ఎమ్ఒయు ప‌రిధిలో ఉభ‌య ప‌క్షాలకూ అంగీకారం కుదిరినటువంటి అంశాల‌కు సంబంధించిన స‌హ‌కారానికీ ఇది మార్గాన్ని సుగమం చేస్తుంది. నిపుణుల సేవ‌లు, సామగ్రి, స‌మాచారాన్ని ఇచ్చి పుచ్చుకోవ‌డం, శిక్ష‌ణార్ధుల‌ను, ప‌రిశోధ‌న‌ల‌ కోసం శాస్త్ర‌వేత్త‌ల‌ను ఇరు దేశాలూ పంపుకోవ‌డం, శిక్ష‌ణ కార్య‌క్ర‌మాల నిర్వ‌హ‌ణ ల వంటి విష‌యాల‌లోనూ ప‌ర‌స్ప‌ర స‌హ‌కారానికి ఈ ఎమ్ఒయు రంగాన్ని సిద్ధం చేస్తుంది. స‌ద‌స్సులు, కార్యశాలల నిర్వ‌హ‌ణ‌, అలాగే ప‌ర‌స్ప‌రం అంగీక‌రించిన విష‌యాల‌లో కార్య‌క‌లాపాలు చేప‌ట్ట‌డం వంటివి ఇందులో ఉన్నాయి. ఈ ఎమ్ఒయు లో భాగంగా, ఎమ్ఒయు ను అమలపరచేందుకు చేప‌ట్టిన కార్య‌కలాపాల అమ‌లును ప‌ర్య‌వేక్షించేందుకు ఒక సంయుక్త కార్యనిర్వాహక బృందాన్ని ఏర్పాటు చేయ‌నున్నారు. ఈ సంయుక్త కార్యనిర్వాహక బృందం ప్ర‌తి రెండు సంవ‌త్స‌రాల‌కు ఒక‌సారి భారతదేశం , ఇరాన్‌ ల‌లో మార్చి మార్చి స‌మావేశాలను ఏర్పాటు చేస్తుంది. తొలుత ఐదు సంవ‌త్స‌రాల కాలం పాటు ఈ అవ‌గాహనపూర్వక ఒప్పందం అమ‌లులో ఉంటుంది. ఉభయ ప‌క్షాల‌లో ఏదైనా ప‌క్షం ఈ ఒప్పందాన్ని రద్దు చేసుకోవాలనే అభిమతాన్ని అవతలి పక్షానికి నోటిఫై చేస్తే తప్ప, మ‌రో ఐదు సంవ‌త్స‌రాల‌ కాలానికి వర్తించేటటువంటి అవకాశం ఈ ఎమ్ఒయు లో అంతర్నిహితంగా ఉంటుంది.
ప్ర‌ధాన మంత్రి తో కింగ్‌డ‌మ్ ఆఫ్‌ మొరాకో సెక్ర‌ట‌రీ ఆఫ్ స్టేట్ ఇన్‌ చార్జ్ ఆఫ్ ఫారిన్ ట్రేడ్ ర‌కియా ఎద‌ర్హ‌మ్ భేటీ

ప్ర‌ధాన మంత్రి శ్రీ న‌రేంద్ర మోదీ తో కింగ్‌డ‌మ్ ఆఫ్‌ మొరాకో యొక్క ప‌రిశ్ర‌మ‌, పెట్టుబ‌డి, వ్యాపారం, ఇంకా డిజిట‌ల్ ఎకాన‌మీ మంత్రిత్వ శాఖ లో సెక్ర‌ట‌రీ ఆఫ్ స్టేట్ ఇన్‌ చార్జ్ ఆఫ్ ఫారిన్ ట్రేడ్ గా ఉన్న ర‌కియా ఎద‌ర్హ‌మ్ ఈ రోజు భేటీ అయ్యారు. మొరాకో రాజు గారి యొక్క శుభాకాంక్ష‌ల‌ ను ప్ర‌ధాన మంత్రి కి ఆమె అంద‌జేశారు. రాజు గారి తో తాను ఇది వ‌ర‌కు జ‌రిపిన స‌మావేశం గురించి ప్ర‌ధాన మంత్రి గుర్తుకు తెచ్చుకొని, రాజు గారు చ‌క్క‌ని ఆరోగ్యం తో క్షేమంగా ఉండాలంటూ ఆయ‌న‌ కు తాను శుభాకాంక్ష‌లు తెలియ‌జేశారు. అంతేకాకుండా మొరాకో ప్ర‌జ‌లు సుఖ శాంతుల‌ తో వ‌ర్ధిల్లాల‌ని కూడా ఆయ‌న ఆకాంక్షించారు. గ‌డ‌చిన కొన్ని సంవ‌త్స‌రాలు గా ద్వైపాక్షిక స‌హ‌కారం లో మ‌రీ ముఖ్యంగా న్యాయ స‌హాయం, అంత‌రిక్షం మ‌రియు సైబ‌ర్ సెక్యూరిటీ రంగాల లో గ‌ణ‌నీయ‌మైన పురోగ‌తి చోటుచేసుకోవ‌డాన్ని గురించి ర‌కియా ఎద‌ర్హ‌మ్ ప్ర‌స్తావించారు. ఇరు దేశాల మ‌ధ్య చారిత్ర‌కం గా బ‌ల‌మైన బంధాలు ఏర్ప‌డ‌టాన్ని ప్ర‌ధాన మంత్రి ప్ర‌శంసించారు. ప‌ర‌స్ప‌రం ప్ర‌యోజ‌నాలు ఇమిడి వున్న రంగాల లో ద్వైపాక్షిక స‌హ‌కారం గాఢ‌త‌రం కావడంతో పాటు మ‌రింత‌ గా బ‌ల‌ప‌డాల‌ని, ఆ దిశ‌ గా జ‌రుగుతున్న ప్ర‌య‌త్నాల‌ను ప్ర‌ధాన మంత్రి స్వాగ‌తించారు. గుజ‌రాత్ రాష్ట్రం తో వ్యాపార పరంగా మ‌రియు పెట్టుబ‌డి ప‌రంగా మొరాకో సంబంధాల‌ ను ఏర్ప‌ర‌చుకోవ‌డం హ‌ర్ష‌ణీయ‌మ‌ని కూడా ఆయ‌న పేర్కొన్నారు.
అంతర్జాతీయ ఉగ్రవాదం మరియు దేశాంతర వ్యవస్థీకృత నేరాల పై పోరాడడంలో సహకారం కోసం భారతదేశం, ఆస్ట్రేలియాల మధ్య ఎమ్ఒయు కు ఆమోదం తెలిపిన మంత్రివర్గం

ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం అంతర్జాతీయ ఉగ్రవాదం మరియు దేశాంతర వ్యవస్థీకృత నేరాల పై పోరాడడంలో భారతదేశం, ఆస్ట్రేలియా లు ఒకదానితో మరొకటి సహకరించుకోవడానికి ఉద్దేశించిన ఒక అవగాహన పూర్వక ఒప్పందానికి (ఎమ్ఒయు) ఎక్స్-పోస్ట్ ఫ్యాక్టో ఆమోదం తెలిపింది. సమాచారాన్ని, ప్రావీణ్యాన్ని, అనుభవాన్ని, సామర్థ్యాన్ని పరస్పరం మార్పిడి చేసుకోవడం ద్వారా శాంతిని, సుస్థిరత్వాన్ని పరిరక్షిస్తూ భారతదేశం, ఆస్ట్రేలియా ల మధ్య సంబంధాలను బలోపేతం చేయడంలో ప్రతిపాదిత ఎమ్ఒయు తోడ్పడనుంది. గుర్తించిన రంగాలలో పరస్పర సమన్వయ, సహకారాలు అవసరమయ్యే అన్ని అంశాలను పరిష్కరించేందుకు తగిన ఫ్రేమ్ వర్క్ ను ఈ ఎమ్ఒయు సమకూర్చగలదు. ఉభయ దేశాల మధ్య ఏర్పడే పటిష్టమైన సహకారం సంస్థాగత ఆదాన ప్రదానాలకు వీలు కల్పిస్తుంది. ఈ ఎమ్ఒయు ఒకసారి అమలులోకి వచ్చిందంటే గనుక అంతర్జాతీయ ఉగ్రవాదం మరియు దేశాల మధ్య వ్యస్థీకృత స్థాయిలో సాగే నేరాల పైన పోరాడడం లోను, వాటిని అరికట్టడం లోను సహాయకారి కాగలదు.
ప్రధాన మంత్రి శ్రీ నరేంద్ర మోదీ తో  ఫోన్ లో మాట్లాడిన శ్రీ లంక అధ్యక్షుడు

ప్రధాన మంత్రి శ్రీ నరేంద్ర మోదీ తో శ్రీ లంక అధ్యక్షులు శ్రీ మైత్రీపాలా సిరిసేనా ఈ రోజున టెలిఫోన్ లో మాట్లాడారు. శ్రీ లంక అధ్యక్షుడిని మరియు శ్రీ లంక రక్షణ శాఖ పూర్వ కార్యదర్శి ని హత్య చేయడానికి ఒక కుట్ర ను పన్నడం జరిగిందని, అందులో భారతదేశానికి ప్రమేయం ఉన్నట్టు ప్రసార సాధనాలలో వచ్చిన కథనాలను తాను స్పష్టంగా ఖండించానని శ్రీ సిరిసేన ఈ సందర్భం గా తెలియజేశారు. దుర్మార్గమైనటువంటి మరియు దురుద్దేశం తో కూడుకొన్నటువంటి కథనాలు ఎంతమాత్రం ఆధారం లేనివి, అసత్యాలే కాక స్నేహపూర్వకమైన రెండు దేశాలకు మధ్య హార్దిక సంబంధాలను నష్టపరచడంతో పాటు ఉభయ నేతల మధ్య అపార్థాన్ని సృష్టించడం కూడా వాటి వెనుక ఉన్న ఉద్దేశం గా తోస్తున్నదని ఆయన పేర్కొన్నారు. ఈ కథనాలను బహిరంగంగా తోసిపుచ్చేటందుకు శ్రీ లంక ప్రభుత్వం తో పాటు స్వయంగా తాను కూడా తక్షణ చర్యలను తీసుకొన్నట్లుగా ప్రధాన మంత్రి దృష్టి కి అధ్యక్షుడు తీసుకువచ్చారు. శ్రీ లంక లోని భారతదేశ హై కమిశనర్ తో ఈ రోజు ఉదయం తాను సమావేశమైన సంగతి ని కూడా ఆయన ఈ సందర్భంగా గుర్తు కు తెచ్చుకొన్నారు. ప్రధాన మంత్రి ని శ్రీ లంక కు ఒక నిజమైన మిత్రుని గాను, అంతే కాక తనకు ఓ సన్నిహిత మిత్రుని గాను తాను భావిస్తానని కూడా అధ్యక్షుడు తెలియజేశారు. భారతదేశానికి మరియు శ్రీ లంక కు మధ్య పరస్పర ప్రయోజనకర సంబంధాలను తాను ఎంతగానో గౌరవిస్తానని, వాటిని మరింత పటిష్టపరచేందుకు కృషి చేయడం కోసం నిబద్ధుడినై ఉన్నానని ఆయన నొక్కిపలికారు. ద్రోహచింత గల కథనాలను తప్పని నిరూపించడానికి ఆ కథనాలపై విషయాన్ని బహిరంగంగా వివరణలిస్తూ అధ్యక్షుడు మరియు ఆయన ప్రభుత్వం సత్వర చర్య లను చేపట్టడాన్ని ప్రధాన మంత్రి మెచ్చుకొన్నారు. ‘ఇరుగుపొరుగు దేశాలకు ప్రాధాన్యం’ ఇచ్చే విధానానికి భారతదేశం అగ్రతాంబూలాన్ని కట్టబెడుతుందని కూడా ఆయన పునరుద్ఘాటించారు. ఇరు దేశాల మధ్య మరింత బలోపేతమైనటువంటి సర్వతోముఖ సహకారానికి బాట పరచడం భారత ప్రభుత్వానికి మరియు స్వయంగా తనకు ప్రాథమ్యం గల అంశమని కూడా ఆయన చెప్పారు.